बसंत पंचमी का पर्व था| पांडव और कौरव राजकुमारों के शौर्य की परीक्षा का दिन था| महीनों पहले घोषणा हुई थी| हस्तिनापुर के निवासी बड़ी उत्सुकता के साथ उस दिन की प्रतीक्षा कर रहे थे| हस्तिनापुर के एक विशाल प्रांगण में शौर्य-परीक्षा की आयोजना की गई थी| प्रांगण को चारों ओर से बाड़ों के द्वारा घेर दिया गया था| बीच-बीच में दर्शकों के बैठने के लिए छोटे-बड़े मंच भी बनाए गए थे| राजकुटुंब के सदस्यों और सम्मानित नागरिकों के बैठने के लिए विशेष प्रकार के मंच बनाए गए थे| घेरे हुए मैदान को झंडों, पताकाओं, बंदनवारों और पुष्प-मालाओं से सुसज्जित किया गया था| तरह-तरह के बाजे और ध्वनियां भी बजाई जा रही थीं| सारा मैदान दर्शकों से भरा था| मंचों पर सुसज्जित वेशभूषा में नागरिक और राजकुटुंब के सदस्य बैठे हुए थे| स्त्रियों के मंच पर राजकुटुंब की स्त्रियों के साथ कुंती और गांधारी भी विराजमान थीं| साधारण दर्शकों में अधिरथ भी अपने पुत्र कर्ण के साथ मौजूद था| सबको आंखें मैदान के मध्य भाग की ओर लगी हुई थीं|